Poreč, 29. studenog 2024.

- SREDSTVIMA JAVNOG INFORMIRANJA

**Poreč proslavio titulu šampiona hrvatskog turizma uz zajedništvo i veselje!**

\*\*\*\*\*\*\*\*\*\*

Na prepunom Trgu slobode, Poreč je danas s ponosom obilježio osvajanje prestižne titule **Destinacija godine – Šampion hrvatskog turizma**, dodijeljene na ovogodišnjim Danima hrvatskog turizma u Opatiji. Ovo priznanje, koje potvrđuje izvrsnost Poreča kao turističke destinacije, proslavljeno je u duhu zajedništva i zahvalnosti prema svima koji su pridonijeli ovom uspjehu.

Proslavu su organizirali **Grad Poreč-Parenzo** i **Turistička zajednica grada Poreča**, uz podršku komunalnog poduzeća **Usluga d.o.o.** Uz zvuke Alfa Time Banda, posjetitelji su uživali u bogatom programu, besplatnoj marendi i slasticama koje su pripremili učenici **Srednje ugostiteljske škole Anton Štifanić** iz Poreča.

Vesela atmosfera na trgu bila je dokaz snažne povezanosti lokalne zajednice, koja je ključna za uspjeh u turizmu.

Gradonačelnik Poreča Loris Peršurić, zajedno s direktorom Turističke zajednice Nenadom Velenikom, istaknuo je kako ova nagrada pripada svima – od djelatnika u turizmu, ugostitelja i poduzetnika, do lokalnih vlasti i građana. "Ovo je priznanje rezultat višegodišnjeg truda, vizije i suradnje svih koji Poreč čine posebnom destinacijom," poručio je.

Titula šampiona hrvatskog turizma dodatni je poticaj za nastavak ulaganja u kvalitetu usluge, održivost i nove turističke projekte, čime Poreč potvrđuje svoj status vodeće destinacije u Hrvatskoj.

GRAD POREČ-PARENZO

TURISTIČKA ZAJEDNICA GRADA POREČA